07.03.2019

Supersesong spås for det norske triatlonlandslaget

Sesongpremieren i verdensserien (WTS) er i morgen!

Norge har vært ranket blant de aller beste triatlonnasjonene de siste par årene. Det er Kristian Blummenfelt som har stått for de mest spektakulære resultatene. Nå er et helt lag med unge utøvere i ferd med å etablere seg i verdenstoppen. Det er store sjanser for at vi får to-tre – minst – forskjellige norske utøvere på toppen av pallen i løpet av sesongen. Derfor er sesongåpningen i Abu Dhabi fredag 8. mars ekstra spennende for oss nordmenn.

WTS er toppserien i internasjonal triatlon. Utøveren som sanker flest poeng gjennom de åtte løpene i serien gjennom sesongen blir kronet verdensmester.

Sportssjef i Norges Triatlonforbund, Arild Tveiten, har store forhåpninger til 2019-sesongen, og mener det norske landslaget vil løfte seg enda et hakk fra den gode sesongen de hadde i 2018.

«**Det er alltid spennende å se hvilket nivå utøverne er på, og om vi har klart å trene bedre gjennom vinteren enn våre konkurrenter. Som trener så har du en hvis tro på at det du gjør er riktig og bra. Samtidig er det en frykt der, i positiv forstand, at du ikke gjør en bedre jobb enn andre trenere. Det er en spenning som både trenere og utøvere føler veldig på i forkant av den første konkurransen i sesongen**», forteller han.

Om forventningene til resultater i sesongåpneren i Abu Dhabi forteller han videre:

«**I Abu Dhabi er det et kjempesterkt startfelt. Dersom du er ranket over 60. i verden, så har du ikke fått startplass. Våre har tatt nye steg, spesielt på løpingen vil jeg si. Så det skal bli veldig spennende. Det handler om hvem som har dagen.**»

Det norske triatlonlandslaget har nettopp gjennomført en treningsleir i Thailand, hvor målet har vært å teste utstyr og kropp i varme og luftfuktighet tilnærmet lik klimaet som forventes i Tokyo-OL. Utøverne reiste rett fra camp til sesongåpningen i Abu Dhabi, så varmen på rundt 20°C i Abu Dhabi vil ikke by på utfordringer. De norske som skal delta i Abu Dhabi er Kristian Blummenfelt, Gustav Iden, Casper Stornes og Lotte Miller.

Av konkurrenter på herresiden peker Tveiten på at de gamle traverne, som Mario Mola, vinneren av verdensserien de siste årene, fortsatt er sterke, men det er også muligens et generasjonsskifte på herresiden.

«**Det er flere unge spennende utøvere. Alex Yee, for eksempel, skal vi følge med på. Han er en sterk løper, men faller han gjennom på svømming og sykling? Gustav har løpt fra ham i fjor, vil han klare det i år?»**

Alex Yee fra Storbritannia løper 5 km på under 14 minutter og ble britisk mester på 10 000 m i 2018. Han representerte også Storbritannia i EM i friidrett i fjor. 20-åringen vant worldcup-konkurransen i Sør-Afrika i februar, foran blant andre Henri Schoeman, vinneren av fjorårets WTS i Abu Dhabi.

På jentesiden er det mange som har vært med i flere år som også denne sesongen kommer til å prege toppen av resultatlisten, spår Tveiten.

**«Vi tror at Lotte vil gjøre det enda bedre enn i fjor og være regelmessig inne blant topp 10. Det kan bli pallen, særlig på sprintløpene. Av andre unge utøvere tenker jeg tyske Laura Lindemann kan bli spennende. Vi har hatt med oss Julia Hauser fra Østerrike på treningsleir, og hun har løftet seg veldig mange steg siden i fjor sommer. Det blir spennende å se hvilke resultater hun oppnår også».**

Verdensserien vises på Triathlon Live: <http://www.triathlonlive.tv/>

Herrenes konkurranse starter kl 11.06 og kvinnenes konkurranse starter kl 13.06 norsk tid.